pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-ปลัดพสุ เปิดงานและกล่าวปาฐกถาพิเศษในงาน Bonsucro Global Week 2019
วันจันทร์ที่ 11 มีนาคม 2562
ปลัดพสุ เปิดงานและกล่าวปาฐกถาพิเศษในงาน Bonsucro Global Week 2019
ปลัดพสุ เปิดงานและกล่าวปาฐกถาพิเศษในงาน Bonsucro Global Week 2019
วันนี้ (11 มี.ค. 62) นายพสุ โลหารชุน ปลัดกระทรวงอุตสาหกรรม เป็นประธานในพิธีเปิดและกล่าวปาฐกถาพิเศษในงาน Bonsucro Global Week 2019 โดยมีนายรังสิต เฮียงราช เลขานุการคณะกรรมการประสานงาน 3 สมาคมโรงงานน้ําตาลทราย และMs. Geraldine Kutas ประธานกรรมการบงซูโคร่ ร่วมกล่าวปาฐกถา และมีนางวรวรรณ ชิตอรุณ เลขาธิการคณะกรรมการอ้อยและน้ําตาลทราย และนายวิฤทธิ์ วิเศษสินธุ์ รองเลขาธิการคณะกรรมการอ้อยและน้ําตาลทราย ร่วมเป็นเกียรติ ณ โรงแรม เดอะสุโกศล
Bonsucro เป็นบริษัทที่จดทะเบียนในสหราชอาณาจักร จัดตั้งขึ้นเพื่อลดผลกระทบทางสังคมและสิ่งแวดล้อมจากการผลิตอ้อย ปัจจุบันมีสมาชิกจากทั่วโลกมากกว่า 500 ราย จากกว่า 40 ประเทศทั่วโลก สมาชิกส่วนใหญ่ได้แก่กลุ่มผู้ใช้น้ําตาลเป็นวัตถุดิบเพื่อผลิตสินค้าต่อเนื่อง โดยมีภารกิจเพื่อสร้างความสําเร็จให้กับธุรกิจการค้าอ้อยและน้ําตาลให้มีการปรับปรุงประสิทธิภาพอย่างต่อเนื่องและมีความยั่งยืน ด้วยการร่วมมือระหว่างภาคธุรกิจการค้าอ้อยและน้ําตาลบนพื้นฐาน 3 ประการ คือ ความสําเร็จทางเศรษฐกิจ ความรับผิดชอบสังคม และความผิดชอบต่อสิ่งแวดล้อม
รัฐบาลไทย-ข่าวทำเนียบรัฐบาล-กรมทางหลวง ศึกษาความเหมาะสมทางด้านเศรษฐกิจ วิศวกรรม และผลกระทบสิ่งแวดล้อม โครงการก่อสร้างทางเลี่ยงเมืองน่าน ส่งเสริมในด้านการท่องเที่ยว การค้า และการลงทุน
วันพฤหัสบดีที่ 14 กันยายน 2560
กรมทางหลวง ศึกษาความเหมาะสมทางด้านเศรษฐกิจ วิศวกรรม และผลกระทบสิ่งแวดล้อม โครงการก่อสร้างทางเลี่ยงเมืองน่าน ส่งเสริมในด้านการท่องเที่ยว การค้า และการลงทุน
กรมทางหลวง (ทล.) กระทรวงคมนาคม ศึกษาความเหมาะสมทางด้านเศรษฐกิจ วิศวกรรม และผลกระทบสิ่งแวดล้อม ในการก่อสร้างทางเลี่ยงเมืองน่านหรือทางหลวงหมายเลข 101 ช่วงที่ผ่านตัวเมืองจังหวัดน่าน
โดยทางหลวงสายนี้จะเป็นส่วนหนึ่งของโครงข่ายทาง 4 ช่องจราจร สายทางที่ 1 จากจังหวัดพิษณุโลกถึงจังหวัดน่าน และเป็นโครงข่ายทางหลวงเชื่อมโยง จังหวัดแพร่–อ.ร้องกวาง–น่าน ในแนว เหนือ–ใต้ รวมทั้งยังเป็นเส้นทางหลวงอาเซียนหมายเลข 13 (AH13) โดยเชื่อมโยงประเทศไทยกับ สปป. ลาว ทางด่านห้วยโก๋นไปสู่จีนตอนใต้ โดยมีระยะทางกว่า 20 กิโลเมตร ซึ่งจะช่วยสิ่งเสริมในด้านการท่องเที่ยว การค้า และการลงทุน ทั้งในภาคเกษตรกรรมและอุตสาหกรรมของประเทศสู่ตลาดอินโดจีนและตลาดโลกอย่างไรก็ตาม แนวเส้นทางอาจตั้งอยู่ใกล้โบราณสถาน แหล่งโบราณคดี แหล่งประวัติศาสตร์ หรืออุทยานประวัติศาสตร์ตามกฎหมายว่าด้วยโบราณสถาน โบราณวัตถุ ศิลปวัตถุและพิพิธภัณฑ์สถานแห่งชาติ ในระยะทาง 2 กิโลเมตร ซึ่งจะต้องจัดทํารายงานการวิเคราะห์ผลกระทบสิ่งแวดล้อม (Environmental Impact Assessment : EIA) ตามประกาศกระทรวงทรัพยากรธรรมชาติและสิ่งแวดล้อม เรื่อง กําหนดประเภทและขนาดของโครงการหรือกิจการซึ่งต้องจัดทํารายงานการวิเคราะห์ผลกระทบสิ่งแวดล้อม และหลักเกณฑ์ วิธีการ ระเบียบปฏิบัติ และแนวทางการจัดทํารายงานการวิเคราะห์ผลกระทบสิ่งแวดล้อม ลงวันที่ 24 เมษายน 2555 มีผลบังคับใช้วันที่ 20 มิถุนายน 2555
ดังนั้นเพื่อให้การดําเนินงานดังกล่าวเป็นไปอย่างถูกต้องและเหมาะสม กรมทางหลวงจึงได้ ดําเนินงาน การศึกษาความเหมาะสมทางด้านเศรษฐกิจ วิศวกรรม และผลกระทบสิ่งแวดล้อม โครงการก่อสร้างทางเลี่ยงเมืองน่าน โดยได้ว่าจ้างบริษัทที่ปรึกษาดําเนินการศึกษาและคัดเลือกแนวเส้นทางที่เหมาะสมในการพัฒนาโครงข่ายการคมนาคมในจังหวัดน่าน ออกแบบเบื้องต้น และศึกษาผลกระทบด้านสิ่งแวดล้อมที่เกิดจากการพัฒนาโครงการ ตลอดจนให้ความสําคัญในการดําเนินการด้านการมีส่วนร่วมของประชาชนตลอดระยะเวลาการศึกษา โดยใช้เวลาศึกษาทั้งสิ้น 15 เดือน โดยปัจจุบันอยู่ในขั้นตอนประชุมกลุ่มย่อยเพื่อรับฟังความคิดเห็นต่อการคัดเลือกแนวเส้นทางที่เหมาะสมของโครงการ จะศึกษาแล้วเสร็จเดือน เมษายน ปี 2561
ทั้งนี้โครงการก่อสร้างทางเลี่ยงเมืองน่าน เป็นโครงการที่ช่วยอํานวยความสะดวกรวดเร็วในการเดินทางแก้ปัญหาการจราจรที่แออัดและหนาแน่นในตัวเมืองน่าน การก่อสร้างทางเลี่ยงเมืองจะเป็นการแก้ปัญหาการจราจรในบริเวณตัวเมืองจังหวัดน่านซึ่งมีเขตทางแคบได้อย่างเป็นรูปธรรม ช่วยลดปริมาณการจราจรที่จะผ่านบริเวณตัวเมืองน่านและเป็นการเสริมโครงข่ายการคมนาคมขนส่งทางถนนของจังหวัดน่านให้มีความสมบูรณ์มากยิ่งขึ้น นอกจากนี้ยังเป็นการช่วยในการพัฒนาพื้นที่ใหม่และเพิ่มการเข้าถึงของชุมชนใกล้แนวสายทาง โดยผู้สนใจสามารถสอบถามรายละเอียดได้ที่สายด่วนกรมทางหลวง1586 ฟรีตลอด24 ชม.หรือ https://www.bypassnan.com
รัฐบาลไทย-ข่าวทำเนียบรัฐบาล-ผบ.ทสส.เนการาบรูไนดารุสซาลาม  เข้าเยี่ยมคำนับ รอง นรม. และ รมว.กห.
วันจันทร์ที่ 24 เมษายน 2560
ผบ.ทสส.เนการาบรูไนดารุสซาลาม  เข้าเยี่ยมคํานับ รอง นรม. และ รมว.กห.
ผบ.ทสส.เนการาบรูไนดารุสซาลาม  เข้าเยี่ยมคํานับ รอง นรม. และ รมว.กห.
เมื่อ 24 เม.ย.60
Pehin Datu Pekerma Jaya พล.ต.Dato Paduka Seri Mohd Tawih bin Abdullah (เปอฮิน ดาตู เปเกอร์มา จายา พล.ต.ดาโต๊ะ ปาดูกา เซอรี โมฮัมมัด ทาไวห์ บิน อับดุลละฮ์) ผบ.ทสส.เนการาบรูไนดารุสซาลาม และคณะ เข้าเยี่ยมคํานับ พล.อ.ประวิตร วงษ์สุวรรณ รอง นรม.และ รมว.กห. ณ ศาลาว่าการกลาโหม ในโอกาสเดินทางเยือนประเทศไทยอย่างเป็นทางการในฐานะแขกของกองทัพไทย
รอง นรม. และ รมว.กห. ได้กล่าวถึงความสัมพันธ์ที่ใกล้ชิดในระดับผู้นําและผู้ปฏิบัติงาน ซึ่งมีการแลกเปลี่ยนการเยือนอย่างต่อเนื่อง โดยเฉพาะกองทัพทั้งสองประเทศที่มีการแลกเปลี่ยนด้านการศึกษาในหลักสูตรต่างๆ ระหว่างกัน รวมทั้งความร่วมมือในการแลกเปลี่ยนข่าวกรอง ซึ่งจะส่งผลดีต่อการรักษาผลประโยชน์ทางยุทธศาสตร์ของทั้งสองประเทศ พร้อมทั้งกล่าวชื่นชมความก้าวหน้าในการจัดตั้งเครือข่ายการติดต่อสื่อสารด้านความมั่นคงอาเซียนในกรอบ ADMM ที่บรูไนเป็นผู้ริเริ่ม ซึ่งสามารถอํานวยประโยชน์ให้กับประเทศสมาชิกอาเซียนในการประสานงานด้านความมั่นคงระหว่างกันได้อย่างรวดเร็ว และมีประสิทธิภาพ โดยทั้งสองฝ่ายเห็นร่วมกันในการแลกเปลี่ยนข้อมูลข่าวสารและประสบการณ์ด้านการต่อต้านภัยคุกคามจากการก่อการร้ายระหว่างกองทัพไทยและกองทัพบรูไน เพื่อตอบสนองต่อภัยคุกคามได้อย่างมีประสิทธิภาพ และพร้อมที่จะดํารงความสัมพันธ์ที่ใกล้ชิดระหว่างกันเช่นนี้ตลอดไป
รัฐบาลไทย-ข่าวทำเนียบรัฐบาล-นายกฯ ห่วงใยสถานการณ์น้ำท่วม สั่งการเร่งช่วยเหลือผู้ประสบภัย พร้อมกำชับตรวจสอบซ่อมแซมพนังกั้นน้ำทุกจุด ย้ำวางแผนควบคุมระบายน้ำให้เกิดประสิทธิภาพสูงสุด
วันศุกร์ที่ 20 กรกฎาคม 2561
นายกฯ ห่วงใยสถานการณ์น้ําท่วม สั่งการเร่งช่วยเหลือผู้ประสบภัย พร้อมกําชับตรวจสอบซ่อมแซมพนังกั้นน้ําทุกจุด ย้ําวางแผนควบคุมระบายน้ําให้เกิดประสิทธิภาพสูงสุด
นายกฯ ห่วงใยสถานการณ์น้ําท่วม สั่งการเร่งช่วยเหลือผู้ประสบภัย พร้อมกําชับตรวจสอบซ่อมแซมพนังกั้นน้ําทุกจุด ย้ําวางแผนควบคุมระบายน้ําให้เกิดประสิทธิภาพสูงสุด
วันนี้ (20 ก.ค.61) พลเอก ประยุทธ์ จันทร์โอชา นายกรัฐมนตรี กล่าวระหว่างการปฏิบัติภารกิจที่ภูฏานว่า ได้ติดตามสถานการณ์ฝนตกหนักจนเกิดอุทกภัยในหลายพื้นที่โดยเฉพาะภาคตะวันออกเฉียงเหนือ โดยแสดงความห่วงใยในสวัสดิภาพและความปลอดภัยของพี่น้องประชาชน รวมถึงพื้นที่การเกษตรและทรัพย์สินอื่น ๆ ที่อาจได้รับความเสียหาย จึงได้สั่งการให้หน่วยงานที่เกี่ยวข้อง เช่น กระทรวงมหาดไทย กระทรวงเกษตรและสหกรณ์ สํานักงานทรัพยากรน้ําแห่งชาติ รวบรวมข้อมูลและออกให้ความช่วยเหลือผู้ประสบภัยอย่างเร่งด่วน เพื่อบรรเทาความเดือดร้อนเฉพาะหน้า
นอกจากนี้ นายกรัฐมนตรียังได้กําชับเรื่องการบริหารจัดการน้ําในทุกพื้นที่ โดยขอให้วางแผนให้ดีเพื่อไม่ให้เกิดผลกระทบในวงกว้าง ทั้งนี้ ได้รับทราบว่ากระทรวงเกษตรฯ สามารถควบคุมและระบายน้ําบริเวณเขื่อนปากมูล เขื่อนยโสธร และเขื่อนธาตุน้อยได้ดี ทําให้การไหลเวียนของน้ําในลุ่มน้ําชีและแม่น้ําสายต่าง ๆ ของภาคตะวันออกเฉียงเหนือเป็นไปอย่างมีประสิทธิภาพ
“นายกฯ เน้นย้ําให้ตรวจสอบความพร้อมของพนังกั้นน้ําทุกแห่ง และเร่งรัดซ่อมแซมจุดที่มีปัญหา ส่วนการช่วยเหลือเยียวยาเกษตรกรและประชาชนที่ได้รับผลกระทบจากน้ําท่วมนั้น รัฐบาลจะดําเนินการโดยเร็วที่สุด เพื่อสร้างความอุ่นใจให้กับทุกคน”
--------------------------------
รัฐบาลไทย-ข่าวทำเนียบรัฐบาล-สธ.ปรับกลยุทธ์ “รับยาใกล้บ้าน” เพิ่มโรค เพิ่มยา
วันเสาร์ที่ 7 มีนาคม 2563
สธ.ปรับกลยุทธ์ “รับยาใกล้บ้าน” เพิ่มโรค เพิ่มยา
กระทรวงสาธารณสุข ปรับกลยุทธ์ “รับยา ใกล้บ้าน” เพิ่มรายการโรค รายการยา ให้เหมาะสมกับพื้นที่ สร้างความรอบรู้ประชาชน เผยรอบ 4 เดือน มีโรงพยาบาลและร้านยาร่วมโครงการ เกินเป้าที่ตั้งไว้ทั้งปี 2563
นายแพทย์ยงยศ ธรรมวุฒิ รองปลัดกระทรวงสาธารณสุข ให้สัมภาษณ์ว่า ในรอบ 4 เดือนปีงบประมาณ 2563 นี้ โครงการรับยาใกล้บ้าน ตามนโยบายรองนายกรัฐมนตรีและรัฐมนตรีว่าการกระทรวงสาธารณสุข เพื่อการลดความแออัด ลดระยะเวลารอคอยผู้รับบริการในโรงพยาบาล มีโรงพยาบาลที่เข้าร่วมโครงการจํานวน 108 แห่ง ร้านขายยาแผนปัจจุบันที่ขึ้นทะเบียนตามมาตรฐานของสํานักงานคณะกรรมการอาหารและยา (ร้านขายยา ขย.1) จํานวน 889 ร้าน ใน 64 จังหวัด ใบสั่งจ่ายยาทั้งหมด 5,406 ใบสั่ง สูงกว่าเป้าหมายที่ตั้งไว้ภายในปี 2563 คือมีโรงพยาบาลที่เข้าร่วมโครงการ 50 แห่ง และร้านขายยา 500 แห่ง อย่างไรก็ตาม ได้ให้โรงพยาบาลปรับกลยุทธ์ให้เหมาะสมกับบริบทของพื้นที่ อาทิ การขยายไปสู่กลุ่มผู้ป่วยอื่นๆ เพิ่มจากที่กําหนดไว้ 4 โรคเรื้อรัง คือ เบาหวาน โรคความดันโลหิตสูง หอบหืด และโรคทางจิตเวช ปรับปรุงระบบให้สามารถเชื่อมโยงข้อมูลผู้ป่วยและข้อมูลใบสั่งยาระหว่างโรงพยาบาลและร้านยา จัดระบบการขนส่งยาให้รวดเร็วทันเวลา เพิ่มการเข้าถึงบริการที่ได้มาตรฐานที่ร้านขายยา เพิ่มร้านยาใกล้บ้าน เพื่อความสะดวกของผู้ป่วย รวมทั้งการประชาสัมพันธ์ให้ผู้ป่วยรับทราบ สนใจ และเกิดความเชื่อมั่นในการใช้บริการ
“ขอเชิญประชาชนร่วมรับยาใกล้บ้านตามโครงการนี้ เพราะนอกจากจะไม่ต้องรอคิวรับยาที่โรงพยาบาล ลดความแออัดแล้ว ยังเป็นการลดความเสี่ยงในการเดินทางด้วยขนส่งสาธารณะ ช่วยประเทศในการควบคุมโรคโควิด 19 อีกทางหนึ่งด้วย” นายแพทย์ยงยศกล่าว
ทั้งนี้ ในการบริหารจัดการระหว่างโรงพยาบาลและร้านยา มี 3 รูปแบบ ได้แก่ 1.โรงพยาบาลจัดยารายบุคคลส่งให้ร้านยา 2.โรงพยาบาลจัดสํารองยาไว้ที่ร้านยา และ 3.ร้านยาดําเนินการจัดการด้านยาเอง ซึ่งเป็นยาตัวเดียวกับที่ผู้ป่วยได้รับจากโรงพยาบาล
********************************* 7 มีนาคม 2563
รัฐบาลไทย-ข่าวทำเนียบรัฐบาล-นายกรัฐมนตรีส่ง “สาร” ถึงข้าราชการ เนื่องในวันข้าราชการพลเรือน ขอให้รักษาคุณงามความดี และปฏิบัติหน้าที่ด้วยความซื่อสัตย์สุจริต โปร่งใส เป็นธรรมและไม่เลือกปฏิบัติ
วันพุธที่ 1 เมษายน 2563
นายกรัฐมนตรีส่ง “สาร” ถึงข้าราชการ เนื่องในวันข้าราชการพลเรือน ขอให้รักษาคุณงามความดี และปฏิบัติหน้าที่ด้วยความซื่อสัตย์สุจริต โปร่งใส เป็นธรรมและไม่เลือกปฏิบัติ
นายกรัฐมนตรีส่ง "สาร" ถึงข้าราชการ เนื่องในวันข้าราชการพลเรือน ขอให้รักษาคุณงามความดี และปฏิบัติหน้าที่ด้วยความซื่อสัตย์สุจริต โปร่งใส เป็นธรรมและไม่เลือกปฏิบัติ
วันที่ 1 เมษายน 2563 ศาสตราจารย์ นฤมล ภิญโญสินวัฒน์ โฆษกประจําสํานักนายกรัฐมนตรี ระบุว่าเนื่องในวันข้าราชการพลเรือน ประจําปี พ.ศ. 2563 ซึ่งตรงกับวันที่ 1 เมษายน ของทุกปี พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ได้มีสารถึงข้าราชการว่า "ข้าราชการ" เป็นคําที่มีความหมายลึกซึ้ง และได้ชื่อว่าเป็นผู้ที่มีเกียรติและศักดิ์ศรี ข้าราชการทุกคนจึงต้องตระหนักถึงบทบาทหน้าที่ของตนในฐานะกลไกสําคัญในการขับเคลื่อนการบริหารราชการแผ่นดินให้เกิดประสิทธิภาพ ตลอดจนพัฒนาความเจริญก้าวหน้าให้แก่ประเทศ โดยยึดถือประโยชน์สุขของพี่น้องประชาชน และผลประโยชน์ของประเทศชาติเป็นสําคัญ ด้วยหน้าที่ ความรับผิดชอบอันยิ่งใหญ่นี้ การปฏิบัติราชการให้เกิดผลสัมฤทธิ์สูงสุดต่อชาติบ้านมือง จึงมิได้อาศัยเพียงสติปัญญา ความรู้ และความสามารถเท่านั้น แต่ต้องเป็นผู้ที่มีคุณธรรม จริยธรรม และความรู้รักสามัคคีเป็นเครื่องยึดเหนี่ยว อีกทั้งต้องมีความพากเพียรศึกษาหาความรู้ใหม่ ๆ เพื่อนํามาต่อยอดพัฒนาความรู้และสมรรถนะของตนเองอยู่เสมอ ผู้ที่ได้รับรางวัลข้าราชการพลเรือนดีเด่นทุกท่านถือได้ว่าเป็นผู้ที่ประพฤติปฏิบัติตนอันก่อให้เกิดประโยชน์สูงสุดแก่ประชาชน สังคมและประเทศชาติ และการได้รับรางวัลเกียรติยศแห่งชีวิตนี้ แสดงให้เห็นว่าทุกท่านได้ประพฤติปฏิบัติตนเป็นข้าราชการที่ดี ดํารงไว้ซึ่งเกียรติและศักดิ์ศรีของข้าราชการอย่างสมบูรณ์จนเป็นที่ประจักษ์แก่สาธารณะ สมควรได้รับการยกย่องเชิดชู เป็นแบบอย่างให้แก่ข้าราชการพลเรือนผู้อื่นต่อไป
ผมหวังเป็นอย่างยิ่งว่าข้าราชการพลเรือนดีเด่นทุกคนจะธํารงรักษาคุณงามความดีของตนไว้ให้ยั่งยืน และปฏิบัติหน้าที่ด้วยความซื่อสัตย์สุจริต โปร่งใส เป็นธรรมและไม่เลือกปฏิบัติ เพื่อส่งเสริมเกียรติและศักดิ์ศรีแห่งข้าราชการให้ดํารงอยู่อย่างสง่างามตลอดไป
เนื่องในโอกาสวันข้าราชการพลเรือน วันที่ 1 เมษายน 2563 ผมขออาราธนาคุณพระศรีรัตนตรัยและสิ่งศักดิ์สิทธิ์ทั้งหลายที่ท่านเคารพนับถือ อีกทั้งพระบารมีของพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี โปรดดลบันดาลประทานพรให้ข้าราชการพลเรือนดีเด่นทุกท่าน ประสบแต่ความสุข มีสุขภาพกาย สุขภาพใจที่สมบูรณ์แข็งแรง สัมฤทธิ์ผลในสิ่งที่พึงปรารถนาทุกประการ และมีความเจริญก้าวหน้าในหน้าที่ราชการโดยทั่วกัน
............................
รัฐบาลไทย-ข่าวทำเนียบรัฐบาล-ทส. เดินหน้าผลักอาเซียนปลอดหมอกควัน เป็นเจ้าภาพจัดการประชุมรัฐมนตรีสิ่งแวดล้อม 5 ประเทศ เรื่องมลพิษจากหมอกควันข้ามแดน ครั้งที่ 20
วันศุกร์ที่ 1 มิถุนายน 2561
ทส. เดินหน้าผลักอาเซียนปลอดหมอกควัน เป็นเจ้าภาพจัดการประชุมรัฐมนตรีสิ่งแวดล้อม 5 ประเทศ เรื่องมลพิษจากหมอกควันข้ามแดน ครั้งที่ 20
ทส. เดินหน้าผลักอาเซียนปลอดหมอกควัน เป็นเจ้าภาพจัดการประชุมรัฐมนตรีสิ่งแวดล้อม 5 ประเทศ เรื่องมลพิษจากหมอกควันข้ามแดน ครั้งที่ 20
วันนี้ (1 มิ.ย. 61) พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานการประชุมรัฐมนตรีสิ่งแวดล้อม 5 ประเทศ เรื่อง มลพิษจากหมอกควันข้ามแดน ครั้งที่ 20 โดยมีผู้แทนจากเนการา บรูไนดารุสซาลาม สาธารณรัฐสิงคโปร์ มาเลเซีย และสาธารณรัฐอินโดนีเซีย สํานักงานเลขาธิการอาเซียน ผู้แทนจากศูนย์เชี่ยวชาญด้านอุตุนิยมวิทยาเฉพาะทางอาเซียน (ASEAN Specialised Meteorological Centre: ASMC) และองค์กรคู่เจรจา ได้แก่ European Union และ Global Environment Centre เข้าร่วม ซึ่งที่ประชุมเน้นย้ําความสําคัญและยืนยันที่จะดําเนินงานตามข้อตกลงอาเซียนเรื่องมลพิษจากหมอกควันข้ามแดน และโรดแมปอาเซียนปลอดหมอกควัน (ASEAN Transboundary Haze Free Roadmap) รวมทั้งเร่งรัดให้สาธารณรัฐอินโดนีเซีย จัดตั้งศูนย์ประสานงานเพื่อการควบคุมมลพิษจากหมอกควันข้ามแดนให้แล้วเสร็จโดยเร็ว อันจะนําไปสู่การดําเนินงานแก้ไขปัญหาหมอกควันที่มีประสิทธิภาพมากขึ้น
นอกจากนี้ ที่ประชุมแสดงความชื่นชมและขอบคุณประเทศไทย ที่ริเริ่มและผลักดัน ASEAN Transboundary Haze Free Roadmap จนได้รับความเห็นชอบและใช้เป็นกรอบการดําเนินงานของภูมิภาคอาเซียนในการแก้ไขปัญหาหมอกควันอย่างยั่งยืน เพื่อบรรลุวิสัยทัศน์การเป็นภูมิภาคปลอดหมอกควัน ในปี ๒๕๖๓ ทั้งนี้ โครงการและกิจกรรมเพื่อนํา Roadmap ไปสู่การปฏิบัติ ได้รับการสนับสนุนงบประมาณจากองค์กรระหว่างประเทศ เช่น ASEAN-EU Programme on Sustainable Use of Peatland and Haze Mitigation in ASEAN (SUPA) และเงินสนับสนุนจาก International Fund for Agricultural Development (IFAD) เป็นต้น พร้อมกันนี้ ที่ประชุมได้มีการหารือถึงการประเมินผลการดําเนินงานตาม ASEAN Transboundary Haze Free Roadmap (Mid-term Review) เพื่อสรุปผลสําเร็จที่เป็นรูปธรรม และรายงานต่อรัฐมนตรีอาเซียนด้านสิ่งแวดล้อมและสาธารณชน ทั้งนี้ รายละเอียดการจัดทํา Mid-term Review จะถูกหารือในการประชุมภายใต้กรอบอาเซียนต่อไป
โดยที่ประชุมได้รับทราบความก้าวหน้าของการประยุกต์ใช้เทคโนโลยีสารสนเทศ ภาพถ่ายดาวเทียมรวมถึงแบบจําลองทางคณิตศาสตร์ ในการติดตามสถานการณ์ไฟป่าและหมอกควันในภูมิภาคอาเซียน โดยเฉพาะศูนย์ ASMC และสาธารณรัฐอินโดนีเซีย ซึ่งประเทศสมาชิกเห็นพ้องให้ประสานความร่วมมือระหว่างกัน เพื่อพัฒนาศักยภาพของเจ้าหน้าที่และนําเทคโนโลยีที่ทันสมัยมาใช้ในการติดตามสถานการณ์และแก้ไขปัญหาหมอกควันข้ามแดน การประชุมคณะกรรมการระดับรัฐมนตรีสิ่งแวดล้อม 5 ประเทศ เรื่องมลพิษจากหมอกควันข้ามแดน ครั้งที่ 21 มีกําหนดจัดขึ้น ณ เนการาบรูไน ดารุสซาลาม ในปี 2562
รัฐบาลไทย-ข่าวทำเนียบรัฐบาล-มาตรการภาษีเพื่อสนับสนุนการบริจาคให้แก่กองทุนรวมเพื่อความเสมอภาคทางการศึกษา
วันอังคารที่ 22 มกราคม 2562
มาตรการภาษีเพื่อสนับสนุนการบริจาคให้แก่กองทุนรวมเพื่อความเสมอภาคทางการศึกษา
ในการประชุม ครม.เมื่อวันที่ 22 ม.ค.2562 ครม.ได้มีมติเห็นชอบหลักการร่างพระราชกฤษฎีกาออกตามความในประมวลรัษฎากร ว่าด้วยรัษฎากร (ฉบับที่ ..) พ.ศ. .... (มาตรการภาษีเพื่อสนับสนุนการบริจาคให้แก่กองทุนเพื่อความเสมอภาคทางการศึกษา) ตามที่กระทรวงการคลังเสนอ
ในการประชุมคณะรัฐมนตรีเมื่อวันที่ 22 มกราคม 2562 คณะรัฐมนตรีได้มีมติเห็นชอบหลักการร่างพระราชกฤษฎีกาออกตามความในประมวลรัษฎากร ว่าด้วยรัษฎากร (ฉบับที่ ..) พ.ศ. .... (มาตรการภาษีเพื่อสนับสนุนการบริจาคให้แก่กองทุนเพื่อความเสมอภาคทางการศึกษา) ตามที่กระทรวงการคลังเสนอ ทั้งนี้ เพื่อให้เป็นไปตามพระราชบัญญัติกองทุนเพื่อความเสมอภาคทางการศึกษา พ.ศ. 2560 โดยมีสาระสําคัญ ดังนี้
กําหนดให้บุคคลธรรมดาหรือบริษัทหรือห้างหุ้นส่วนนิติบุคคลที่บริจาคให้แก่กองทุนเพื่อความเสมอภาคทางการศึกษาได้รับสิทธิประโยชน์ทางภาษี ดังนี้
1. สําหรับบุคคลธรรมดา ให้หักลดหย่อนได้เป็นจํานวน 2 เท่าของจํานวนเงินที่บริจาค แต่เมื่อรวมกับค่าใช้จ่ายเพื่อสนับสนุนการศึกษาสําหรับโครงการที่กระทรวงศึกษาธิการให้ความเห็นชอบแล้ว ต้องไม่เกินร้อยละ 10 ของเงินได้พึงประเมินหลังจากหักค่าใช้จ่ายและหักลดหย่อนอื่นๆ
2. สําหรับบริษัทหรือห้างหุ้นส่วนนิติบุคคล ให้หักเป็นรายจ่ายได้เป็นจํานวน 2 เท่า ของรายจ่ายที่บริจาค ไม่ว่าจะได้จ่ายเป็นเงินหรือทรัพย์สิน แต่เมื่อรวมกับรายจ่ายที่จ่ายเป็นค่าใช้จ่ายเพื่อสนับสนุนการศึกษาสําหรับโครงการที่กระทรวงศึกษาธิการให้ความเห็นชอบและรายจ่ายที่จ่ายเป็นค่าใช้จ่ายในการจัดสร้าง และการบํารุงรักษาสนามเด็กเล่น สวนสาธารณะ หรือสนามกีฬาของเอกชนที่เปิดให้ประชาชนใช้เป็นการทั่วไปโดยไม่เก็บค่าบริการใดๆ หรือสนามเด็กเล่น สวนสาธารณะ หรือสนามกีฬาของทางราชการแล้วต้องไม่เกินร้อยละ 10 ของกําไรสุทธิก่อนหักรายจ่ายเพื่อการกุศลสาธารณะหรือเพื่อการสาธารณประโยชน์ และรายจ่ายเพื่อการศึกษาหรือเพื่อการกีฬา ตามมาตรา 65 ตรี (3) แห่งประมวลรัษฎากร
ทั้งนี้ สําหรับการบริจาคที่กระทําตั้งแต่วันที่ 14 พฤษภาคม พ.ศ. 2561 ถึงวันที่ 31 ธันวาคม พ.ศ. 2563
มาตรการดังกล่าว จะช่วยส่งเสริมให้เกิดการบริจาคเพื่อการศึกษา โดยกองทุนจะสามารถนําเงินบริจาคไปอุดหนุนโรงเรียนที่ยังไม่มีหน่วยงานภาครัฐหรือเอกชนใดจัดสรรงบประมาณหรือเงินทุนให้ ทั้งนี้ การได้รับเงินบริจาคจากกองทุนจะช่วยส่งเสริมให้เด็กและเยาวชนผู้ขาดแคลนได้รับการสนับสนุนทางการศึกษาจนสําเร็จการศึกษาขั้นพื้นฐาน ซึ่งจะเพิ่มโอกาสในการมีทรัพยากรมนุษย์ที่มีคุณภาพในการสร้างรายได้ให้ประเทศและการขยายตัวทางเศรษฐกิจในระยะยาว และจะช่วยสนับสนุนให้เกิดความร่วมมือทางสังคมในการส่งเสริมความเท่าเทียมทางการศึกษา และขจัดปัญหาความเหลื่อมล้ําทางการศึกษา นําไปสู่การพัฒนาบุคลากรเพื่อการพัฒนาประเทศอย่างยั่งยืน
ศูนย์สารนิเทศสรรพากร (RD Intelligence Center) กรมสรรพากร
โทร. 1161
รัฐบาลไทย-ข่าวทำเนียบรัฐบาล-ปลัดกอบชัยฯ เป็นประธานพิธีมอบรางวัลสลากบำรุงสภากาชาดไทย กระทรวงอุตสาหกรรมประจำปี 2562 และส่งมอบงานร้านกระทรวงอุตสาหกรรมในงานกาชาด 2563
วันพุธที่ 4 ธันวาคม 2562
ปลัดกอบชัยฯ เป็นประธานพิธีมอบรางวัลสลากบํารุงสภากาชาดไทย กระทรวงอุตสาหกรรมประจําปี 2562 และส่งมอบงานร้านกระทรวงอุตสาหกรรมในงานกาชาด 2563
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานมอบรางวัลสลากกาชาดกระทรวงอุตสาหกรรม ประจําปี 2562 ณ ห้องโถง ชั้น 1 สํานักงานปลัดกระทรวงอุตสาหกรรม
วันที่ 3 ธันวาคม 2562 เวลา 14.30 น.นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานมอบรางวัลสลากกาชาดกระทรวงอุตสาหกรรม ประจําปี 2562 รางวัลที่ 1 รถยนต์ Subaru XV มูลค่า 1,159,000 บาท ให้แก่ นางอรวรรณ อัศวพันธ์ ผู้โชคดี และเป็นประธานในพิธีส่งมอบงานร้านกระทรวงอุตสาหกรรมในงานกาชาดให้แก่กรมอุตสาหกรรมพื้นฐานและการเหมืองแร่เป็นหน่วยงานเจ้าภาพจัดงานร้านกระทรวงอุตสาหกรรมในงานกาชาด ประจําปี 2563 โดยมี นายวิษณุ ทับเที่ยง อธิบดีกรมอุตสาหกรรมพื้นฐานและการเหมืองแร่ นายวันชัย พนมชัย เลขาธิการสํานักงานมาตรฐานผลิตภัณฑ์อุตสาหกรรม นายเอกภัทร วังสุวรรณ ผู้ตรวจราชการกระทรวงอุตสาหกรรม รักษาราชการ เลขาธิการคณะกรรมการอ้อยและน้ําตาลทราย และคณะผู้บริหาร เข้าร่วมพิธี ณ ห้องโถง ชั้น 1 สํานักงานปลัดกระทรวงอุตสาหกรรม #กระทรวงอุตสาหกรรม #ปลัดกระทรวงอุตสาหกรรม #ปลัดกอบชัย #สภากาชาดไทย #งานกาชาดปี62
รัฐบาลไทย-ข่าวทำเนียบรัฐบาล-นายกรัฐมนตรีเยี่ยมชมศูนย์ OTOP คอมเพล็กซ์พุแค ต.พุแค อ.เฉลิมพระเกียรติ จ.สระบุรี และศูนย์ฝึกอาชีพ OTOP ต้นแบบศูนย์เรียนรู้ด้านการบริหารจัดการ OTOP ครบวงจรใหญ่ที่สุดในประเทศไทย
วันจันทร์ที่ 28 มกราคม 2562
นายกรัฐมนตรีเยี่ยมชมศูนย์ OTOP คอมเพล็กซ์พุแค ต.พุแค อ.เฉลิมพระเกียรติ จ.สระบุรี และศูนย์ฝึกอาชีพ OTOP ต้นแบบศูนย์เรียนรู้ด้านการบริหารจัดการ OTOP ครบวงจรใหญ่ที่สุดในประเทศไทย
นายกรัฐมนตรี แนะนําประสานงานกับผู้ประกอบการ โรงแรม ร่วมกันจัดทริปนํานักท่องเที่ยวมาเยี่ยมชม ศึกษาดูงาน เพื่อถ่ายทอดองค์ความรู้ และเพิ่มจํานวนนักท่องเที่ยวสร้างรายได้ในพื้นที่ต่อไป
วันนี้ (28 มกราคม 2562) เวลา 15.30 น. ณ ศูนย์ OTOP คอมเพล็กซ์พุแค ตําบลพุแค อําเภอเฉลิมพระเกียรติ จังหวัดสระบุรี และศูนย์ฝึกอาชีพ OTOP ต้นแบบศูนย์เรียนรู้ด้านการบริหารจัดการ OTOP ครบวงจรใหญ่ที่สุดในประเทศไทย พลเอก ประยุทธ์ จันทร์โอชา นายกรัฐมนตรีเยี่ยมชมการพัฒนาผลิตภัณฑ์ท้องถิ่น เพื่อสร้างความเข้มแข็งให้เศรษฐกิจฐานราก ซึ่งศูนย์ OTOP คอมเพล็กซ์พุแค เป็นศูนย์รวบรวมแสดงและจําหน่ายสินค้า OTOP ทั้งยังเป็นแหล่งเรียนรู้ครบวงจร ครอบคลุมทั้งด้านการผลิต การบริหารจัดการ และการตลาด รวมทั้งการซื้อขายผ่านระบบ Online
จากนั้น นายกรัฐมนตรีได้เยี่ยมชมตลาดหัวปลี “ตลาดสร้างสุข ชุมชนร่วมสร้าง” (โครงการต้นแบบที่ดีในการดําเนินโครงการชุมชนท่องเที่ยว OTOP นวัตวิถี) ซึ่งเป็นตลาดในสวน บริหารงานโดยคณะกรรมการชุมชน เน้นให้ชุมชนร่วมกันสร้างกิจกรรม ค้นหาอัตลักษณ์และเสน่ห์ของชุมชน เพื่อดึงดูดนักท่องเที่ยว ทําให้สมาชิกกลุ่ม OTOP กลุ่มผู้ผลิตชุมชน และกลุ่มเกษตรกรมีรายได้เพิ่มขึ้น
โอกาสนี้ นายกรัฐมนตรีได้สอบถามถึงผลประกอบการและจํานวนนักท่องเที่ยว พร้อมเสนอแนะให้ประสานงานกับผู้ประกอบการ โรงแรม ร่วมกันจัดทริปนํานักท่องเที่ยวมาเยี่ยมชม ศึกษา ดูงาน เพื่อถ่ายทอดองค์ความรู้ และเพิ่มจํานวนนักท่องเที่ยวสร้างรายได้ต่อไป พร้อมกันนี้ นายกรัฐมนตรียังแนะการใช้เทคโนโลยีให้เป็นประโยชน์ ในการประชาสัมพันธ์สถานที่ ให้เป็นที่รู้จักในวงกว้าง สําหรับการผลิตสินค้านั้น ขอให้ผลิตตามความต้องการเป็นหลัก อย่าผลิตจนล้นตลาด โดย ตลอดการเยี่ยมชม นายกรัฐมนตรีได้แวะชิมอาหารพร้อมกล่าวทักทายพ่อค้าแม่ค้า และร่วมถ่ายรูปเพื่อเป็นที่ระลึกอย่างเป็นกันเอง เมื่อเสร็จสิ้นภารกิจ นายกรัฐมนตรีและคณะจึงได้เดินทางกลับกรุงเทพมหานคร
-------------------------------
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-ผู้แทนพิเศษของประธานาธิบดีแห่งสาธารณรัฐชิลี สำหรับภูมิภาคเอเชียแปซิฟิก เข้าเยี่ยมคารวะรองนายกรัฐมนตรี
วันพุธที่ 31 พฤษภาคม 2560
ผู้แทนพิเศษของประธานาธิบดีแห่งสาธารณรัฐชิลี สําหรับภูมิภาคเอเชียแปซิฟิก เข้าเยี่ยมคารวะรองนายกรัฐมนตรี
ผู้แทนพิเศษของประธานาธิบดีแห่งสาธารณรัฐชิลี สําหรับภูมิภาคเอเชียแปซิฟิก เข้าเยี่ยมคารวะรองนายกรัฐมนตรี
วันนี้ (31 พ.ค. 2560) เวลา 14.30 น. ณ ทําเนียบรัฐบาล นายเอดัวร์โด เฟรย์ รุยย์-ตักเล (H.E. Mr. Eduardo FREI Ruiz-Tagle) ผู้แทนพิเศษของประธานาธิบดีแห่งสาธารณรัฐชิลี สําหรับภูมิภาคเอเชียแปซิฟิก และอดีตประธานาธิบดีแห่งสาธารณรัฐชิลี เข้าเยี่ยมคารวะรองนายกรัฐมนตรี (นายสมคิด จาตุศรีพิทักษ์) ระหว่างการเยือนประเทศไทย สรุปสาระสําคัญดังนี้
ไทยเล็งเห็นถึงศักยภาพและบทบาทในหลายๆด้านของชิลี โดยเฉพาะในด้านเศรษฐกิจ ซึ่งทั้งสองฝ่ายยังเห็นพ้องว่า ศักยภาพของไทยและชิลียังมีอีกมากที่สามารถร่วมมือกันได้ และอยากให้ดําเนินการเพื่อให้เกิดผลเป็นรูปธรรมโดยเร็ว ซึ่งสามารถใช้ช่องทาง FTA เพื่อเป็นพื้นฐานความร่วมมือในอนาคตต่อไป
รองนายกรัฐมนตรียังกล่าวเพิ่มเติมว่า ชิลีและกลุ่มประเทศละตินอเมริกาเป็นกลุ่มประเทศที่มีศักยภาพสูง นักธุรกิจจากทั้งสองฝ่ายสามารถแลกเปลี่ยนประสบการณ์และความรู้ความเชี่ยวชาญระหว่างกันได้ เพิ่มเพิ่มมูลค่าการค้าระหว่างกัน
ด้านผู้แทนพิเศษประธานาธิบดีชิลีกล่าวว่า นักลงทุนชาวชิลีหลายรายสนใจเข้ามาลงทุนในไทย อีกทั้ง กลุ่มพันธมิตรแปซิฟิก (Pacific Alliance) ซึ่งประเทศชิลีเป็นสมาชิกก็ตระหนักถึงความสําคัญของอาเซียน ซึ่งทั้งสองฝ่ายเห็นพ้องที่จะใช้ประเทศไทยและชิลีเป็นฐาน/ประตูในการเข้ามาทําการค้าและการลงทุนสู่ภูมิภาคของกันและกัน
ในตอนท้าย ผู้แทนพิเศษประธานาธิบดีชิลีกล่าวขอบคุณรองนายกรัฐมนตรีที่ได้ให้เข้าพบ และเห็นว่าการมาเยือนประเทศไทยในครั้งนี้เกิดผลลัพธ์และเป็นประโยชน์เป็นอย่างมากต่อการพัฒนาความสัมพันธ์ระหว่างทั้งสองประเทศอย่างรอบด้านในอนาคต
*************************